SHUGABANCIN MACE A MUSULUNCI daga Ibrahim jalo jalingo. | Shangudar.com SHUGABANCIN MACE A MUSULUNCI daga Ibrahim jalo jalingo. – Shangudar.com
SHUGABANCIN MACE A MUSULUNCI daga Ibrahim jalo jalingo.
Posted on November 15, 2015 by shangudar
1. Malaman Musulunci sun yi sabani a kan halaccin shugabancin mace, dalilin wannan sabani nasu kuwa shi ne irin yadda fahimtarsu ta saba wa juna game da wani ingantaccen hadithin Annabi mai tsira da amincin Allah, Hadithi na 4425 wanda Imamul Bukhari ya ruwaito daga Sahabi Abuu Bakrah ya ce:-((لقد نفعني الله بكلمة سمعتها من رسول الله صلى الله عليه وسلم ايام الجمل بعد ما كدت ان الحق بأصحاب الجمل فاقاتل معهم. قال: لما بلغ رسول الله صلى الله عليه وسلم ان أهل فارس قد ملكوا عليهم بنت كسرى قال: لن يفلح قوم ولوا أمرهم امرأة))Ma’ana: ((Hakika Allah Ya amfane ni da wata kalma da na ji daga Manzon Allah mai tsira da amincin Allah a kwanukan Jamal bayan na yi kusa in fada cikin sahun mutanen Jamal in yi yaki tare da su. Ya ce: Lokacin da labari ya riski Manzon Allah mai tsira da amincin Allah cewa mutanen Farisa sun nada wa kansu Yar Kisraa a matsayin sauniyarsu sai ya ce: “Ba za su rabauta ba mutanen da suka jagorantar da wata mace lamarinsu)).Masanin ilmin Hadithi Al-Haafiz Ibnu Hajar ya ce cikin littafinsa Fathul Baarii 7/735 a lokacin da yake yi wa wannan Hadithi sharhi:-((والمنع من ان تلي الإمارة والقضاء قول الجمهور، وأجازه الطبري، وهي رواية عن مالك، وعن ابي حنيفة تلي الحكم فيما تجوز فيه شهادة النساء)).Ma’ana: ((Hana mace ta jibinci Mulki da Alkalanci magana ce ta masu rinjaye cikin Malamai. Amma (Imaamut) Tabarii ya halatta hakan, haka nan wata riwayar fatawa ma daga (Imamu) Maalik. Daga Abuu Hanifah kuwa mace tana iya yin Alkalanci cikin mas’alolin da ake karbar shidar mata a cikinsu)).
2. A mazhabar Hanafiyyah halal ne mace ta yi sarutar da za a rika kiran ta Suldan, saboda ya zo cikin babban littafin mazhabar Hanafiyyah mai suna Al-Bahrur Raa’q 7/5 wanda Imam Ibnu Nujaim ya wallafa kamar haka:-((وأما سلطنتها فصحيحة؛ وقد ولي مصر إمرة تسمى شجرة الدر جارية الملك الصالح بن أيوب)).Ma’ana: ((Amma Saldanarta (watau mace ta yi saruatar da za a rika kiranta Sultan) to wannan kam ingantacce ne, saboda wata mace mai suna Shajaratud Durr Yantacciyar Kuyangar Sarki As-Salih Bin Ayyub ta mulki Kasar Masar)). Watau mace ta zamanto Shugaban Kasar Nigeria, ko Niger, ko India, ko abin da ya yi kama da haka wannan babu laifi a cikinsa. Domin wannan ba’a kiransa Al-Khilafar Kubraa.
5. Sannan shi wannan Hadithi da Sahabi Abu Bakrah ya ruwaito ya ambata shi ne domin ya ba da hujjarsa ta rashin shiga cikin rundunar da take karkashin Nana A’isha a yakin Jamal, sboda a fahimtarsa hadithin yana hana mace shugabanci, ga shi kuma a nan Nana A’isha ce take yin shugabancin!!A nan ya kamata a fahimci cewa ba dukkan Sahabbai ba ne suke da irin wannan fahimtar ko suke kan irin wannan mazhabar, saboda ita kanta Nana A’isha ba ta da fahimtar cewa cewa jagorancinta haramun ne a Musulunci duk kuwa da yawan ilminta da kuma yawan fiqhunta. Haka nan a cikin wadanda suka jagorantar da ita akwai biyu daga cikin Manyan Sahabban da ake kira Al-Ashratul Mubashsharuuna Bil Jannah: Az-Zubair Bin Al-Awwam, da Talha Bin Ubaidil Lah, wadannan manyan Sahabbai da suna da irin wannan fahimta ta haramta jagorancin mace to da ba su jagorantar da Nana A’isha a yakin Jamal ba.
6. Har yanzu Malamai masu ganin halaccin mulkin Mace sun karfafa wannan fahimta tasu da cewa: Idan har a cikin Mata Musulmi wadanda suka riski zamanin Annabi mai tsira da amincin Allah za a sami matar da za ta jibinci jagorancin Hisbah duk da irin yawan wahalarsa, to kuwa mene ne zai hana ta jibinci shugabantar wani aiki da bai kai Hisbah wahala ba? Suka ce: Ya zo cikin littafin Hadithi Al-Mu’ujamul Kabiir Hadithi na 20240 kamar haka:-((حدثنا عبد الله بن أحمد بن حنبل، حدثني ابي، ثنا محمد بن يزيد الواسطي، عن ابي بلج يحيى بن ابي سليم قال: رأيت سمراء بنت نهيك وكانت أدركت النبي صلى الله عليه وسلم: عليها درع غليظ، وخمار غليظ بيدها سوط تودب الناس وتامر بالمعروف وتنهى عن المنكر)).Ma’ana: ((Abdullahi Bin Ahmad Bin Hanbal ya gaya mana, Mahaifina ya gaya mini, Muhammad Bin Yaziid Al-Waasitii ya gaya mana daga Abuu Yahya Bin Abii Sulaiman, ya ce: Na ga Samraa Yar Nahiik wacce ta kasance ta yi zamani da Annabi mai tsira da amincin Allah, na gan ta tana sanye da wani dogon riga mai kauri, da wani khimar mai kauri, da bulala a hannunta tana ladabtar da mutane, tana yin umurni da kyautayi tana yin hani ga munkari)). Wannan Hadithi Albaanii ya inganta shi cikin littafin shi mai suna Ar-Raddul Mufhim shafi na 155, da kuma littafin shi mai suna Jilbaabul Mar’atil Muslimah shafi na 101.
Credit: Ibrahim Jalo Jalingo
Previous PostOn The Trail Of Madame Diezani (Part 2) By @DeleMomoduNext PostPutting your picture on social media – Haram or halal (read)